Okresná prokuratúra Prievidza 
M. Mišíka 22, 971 34 Prievidza 1

Sp. zn. : 1 Pv 226/12/3307	Prievidza, 6.8.2012
EEČ : 2-27-67-2012

U Z N E S E N I E

Trestná vec:	obvinený XXXXX  
Prečin:	Podpora a propagácia skupín smerujúcich k potlačeniu zákl. práv a slobôd podľa § 422 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Prievidza
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v priebehu mesiaca január 2012 na internetovom portáli www.facebook.com, kde bol registrovaný pod prihlasovacím menom "XXXXX XXXXX", vo svojom profile vo verejne prístupnom fotoalbume zverejnil fotografiu piatich nemeckých uniformovaných vojakov, z ktorých traja mali na rukáve uniformy červenú pásku s vyobrazením hákového kríža ako najstaršieho symbolu nacistickej strany NSDAP a fotografiu s vyobrazenou lebkou s dvojitou sigurniou ako symbolom jednotky SS, pričom tieto znaky patria do kategórie symbolov vyjadrujúcich rasový motív alebo rasovú neznášanlivosť
Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
        Poverený príslušník PZ, Obvodného oddelenia XXXXX, uznesením sp. zn.      ORP-323/PD-PD-2012 zo dňa 1.3.2012 začal trestné stíhanie a následne dňa 30.5.2012 vzniesol obvinenie XXXXX z prečinu podpory a propagácie skupín smerujúcich k potlačeniu základných práv a slobôd podľa § 422 ods. 1 Trestného zákona č. 300/2005 Z. z. v znení neskorších predpisov, ktorý mal spáchať na tom skutkovom základe, že v priebehu mesiaca január 2012 na internetovom portáli www.facebook.com, kde bol registrovaný pod prihlasovacím menom "XXXXX XXXXX", vo svojom profile vo verejne prístupnom fotoalbume zverejnil fotografiu piatich nemeckých uniformovaných vojakov, z ktorých traja mali na rukáve uniformy červenú pásku s vyobrazením hákového kríža ako najstaršieho symbolu nacistickej strany NSDAP a fotografiu s vyobrazenou lebkou s dvojitou sigurniou ako symbolom jednotky SS, pričom tieto znaky patria do kategórie symbolov vyjadrujúcich rasový motív alebo rasovú neznášanlivosť.

     Dňa 6.8.2012 poverený príslušník PZ predložil tunajšej prokuratúre návrh na podanie obžaloby na obvineného XXXXX.

     Preskúmaním vyšetrovacieho spisu som zistila, že v predmetnej trestnej veci sú splnené všetky podmienky na podmienečné zastavenie trestného stíhania obvineného XXXXX. 

      Obvinený XXXXX sa v prípravnom konaní priznal k spáchanej trestnej činnosti, vyhlásil, že spáchal skutok za ktorý je trestne stíhaný a súhlasil s podmienečným zastavením trestného stíhania. Trestná činnosť obvineného je dostatočne preukázaná aj ďalšími vykonanými dôkazmi. 
	
      Skutok, ktorý obvinený spáchal je prečinom  podpory a propagácie skupín smerujúcich k potlačeniu základných práv a slobôd podľa § 422 ods. 1 Trestného zákona č. 300/2005 Z. z. v znení neskorších predpisov. Za prečin  podpory a propagácie skupín smerujúcich k potlačeniu základných práv a slobôd podľa § 422 ods. 1 Trestného zákona č. 300/2005 Z. z. v znení neskorších predpisov, Trestný zákon umožňuje uložiť trest odňatia slobody na šesť mesiacov až tri roky.

     Podľa § 216 ods. 1 Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu, a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
			
     Zo správ charakterizujúcich osobu obvineného vyplýva, že v mieste bydliska požíva dobrú povesť, v priestupkovom konaní nebol doposiaľ priestupkovo postihnutý a nebol doposiaľ ani súdne trestaný.
     
      Vzhľadom na doterajší život obvineného, spôsob spáchania trestného činu a jeho následok považujem rozhodnutie o podmienečnom zastavení trestného stíhania a skúšobnú dobu v trvaní 12 mesiacov za dostatočnú.
     
       Vzhľadom na to, že v danom prípade sú splnené všetky zákonné podmienky na podmienečné zastavenie trestného stíhania, rozhodla som tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Eva Konopová
prokurátorka